**Seif în proscomidiar**

*Nincu Mircea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când în carnea din care

Mi-au crescut pereții bisericii

Am hotărât să lovesc ca în piatră

Pentru a prinde în inima ei

O cutie de fier...

Mă gândeam că acolo am să ascund,

Chiar și fără știrea lui Dumnezeu,

Tot ce voi aduna spre a cheltui

Din lumea asta pentru lumea cealaltă.

Am tocmit spărgătorii de piatră să sape

Cu dălți de diamant goluri în ape

Și în lumini de stele să lovească

Până în ultimul lor vârf de rădăcină

Ce soarbe din cea mai frumoasă floare

Seva căldurii care coboară din soare

Cu tot întunericul ce o înconjură

Și o împodobește ca lumină.

Am crezut că în carnea bisericilor

Nimeni nu umblă, nu pășește, nu taie...

Pentru ce ai pune în biserici seifuri

Când Dumnezeu niciodată nu doarme?

Și, totuși, ne cresc unghii

Cu care scormonim în carne!

Pentru asta stoluri de foarfece vin

Să taie cusături de fier împletit

Cofrat și îmbrăcat cu betoane.